En borger gjorde mandag eftermiddag et noget særpræget fund på stranden ved Thisted. Midt- og Vestjyllands Politi fik klokken 14.46 en melding om, at vedkommende havde fundet en håndgranat af ældre dato. - Borgeren fortæller, at håndgranaten var en smule rusten, og vedkommende havde derfor taget den med hjem på sin privatadresse. Heldigvis gik den ikke af, fortæller vagtchef Ole Vanghøj fra Midt- og Vestjyllands Politi. Vagtchefen oplyser, at Ammunitionsrydningstjenesten, der også kendes under navnet EOD, er på vej til Thisted for at sprænge granaten. Der vil formentlig lyde et højt brag, når den kontrollerede sprængning foretages. Ifølge Ole Vanghøj havde det været fordelagtigt, hvis borgeren havde ladet granaten ligge på stranden, så den kunne være blevet sprængt der. Nu vil sprængningen i stedet finde sted i et tættere bebygget område på Åsvej i udkanten af Thisted. Omkring klokken 17.15 blev den gamle håndgranat sprængt.

Referat:
En borger fandt mandag eftermiddag en gammel håndgranat på stranden ved Thisted. Granaten vil blive sprængt.